ΓΡΑΠΤΗ ΕΡΩΤΗΣΗ E-2515/97 υποβολή: Gerhard Schmid (PSE) προς την Επιτροπή (22 Iουλίου 1997)

Θέμα: Επίσκεψη ελέγχου σε εργοστάσιο μεταποίησης κρεάτων

Ο επιφορτισμένος με επίσκεψη ελέγχου σε εργοστάσιο μεταποίησης κρεάτων στο Άνω Παλατινάτο υπάλληλος της Επιτροπής μιλούσε μόνον αγγλικά. Ο ιδιοκτήτης του εργοστασίου, λόγω έλλειψης τεχνικών ειδικών γνώσεων στα αγγλικά, δεν ήταν σε θέση να ανταποκριθεί στη δωδεκάωρη επιθεώρηση.

1. Αποτελεί συνήθη τακτική οι υπάλληλοι της ΕΕ που εκτελούν επισκέψεις ελέγχου σε εκμεταλλεύσεις μεταποίησης κρεάτων στα κράτη μέλη να μη μιλούν την γλώσσα των χωρών αυτών; Εάν τούτο συμβαίνει σε ποιούς λόγους οφείλεται;

2. Για ποιό λόγο δεν εξασφαλίζονται διερμηνείς;

3. Θεωρεί η Επιτροπή αποδεκτό το γεγονός ότι οι ιδιοκτήτες των εργοστασίων αυτών δεν είναι σε θέση να κατανοούν ζητήματα που αφορούν τις εκμεταλλεύσεις τους;

4. Για ποιό λόγο οι εκθέσεις σχετικά με την επίσκεψη ελέγχου αποστέλλονται μόνον στην αγγλική γλώσσα;

5. Πιστεύει η Επιτροπή ότι οι ιδιοκτήτες των εργοστασίων πρέπει να αναλαμβάνουν τη μετάφραση των εκθέσεων;

6. Συμβιβάζονται οι γλωσσικές αυτές διακρίσεις με το πνεύμα των ευρωπαϊκών συνθηκών;

Απάντηση της κ. Bonino εξ ονόματος της Επιτροπής (3 Οκτωβρίου 1997)

Το αξιότιμο μέλος κάνει μνεία προφανώς στην επίσκεψη επιθεώρησης ενός επιθεωρητή κτηνιατρικού ελέγχου της Ευρωπαϊκής Επιτροπής από την Υπηρεσία κτηνιατρικών και φυτοϋγιειονομικών επιθεώρησεων και ελέγχων σε ένα εργοστάσιο επεξεργασίας αλλαντικών προϊόντων στην Oberpfalz το Σεπτέμβριο του 1995.

Το προσωπικό που εργάζεται στην Επιτροπή απαιτείται να έχει ενδελεχείς γνώσεις μιας κοινοτικής γλώσσας και ικανοποιητικές γνώσεις μιας άλλης. Καταβάλλονται προσπάθειες, ώστε οι επιθεωρητές που εκτελούν αποστολές επιθεώρησης στα κράτη μέλη να έχουν βασικές για την εργασία γνώσεις της γλώσσας του συγκεκριμένου κράτους μέλους. Ωστόσο λαμβάνοντας υπόψη ότι υπάρχουν 11 επίσημες γλώσσες που ομιλούνται στην Κοινότητα και ότι ο αριθμός των επιθεωρητών που εργάζονται στην υπηρεσία κτηνιατρικών και φυτοϋγιειονομικών επιθεωρήσεων και ελέγχων της Επιτροπής είναι περιορισμένος, ο στόχος αυτός δεν μπορεί να επιτευχθεί πάντα. Σε τέτοιες περιπτώσεις συνηθίζεται κανονικά να παρέχεται η δυνατότητα διερμηνείας μετά από συμφωνία μεταξύ της Επιτροπής και του κράτους μέλους, έτσι ώστε η αποστολή αυτή να μπορεί να εκπληρωθεί κάτω από τις καλύτερες δυνατές συνθήκες.

Οι επισκέψεις επιθεώρησης που εκτελούν οι κτηνιατρικές υπηρεσίες της Επιτροπής έχουν ως στόχο να παρακολουθούν τον τρόπο με τον οποίο οι αρχές των κρατών μελών εκτελούν τα καθήκοντά τους εφαρμόζοντας τη σχετική κοινοτική νομοθεσία. Συνεπώς οι συζητήσεις σχετικά με τα πορίσματα της επιθεώρησης διεξάγονται συνήθως μεταξύ των αρμοδίων υπαλλήλων. Οι ιδιοκτήτες όμως διαφόρων επιχειρήσεων, που αποτέλεσαν αντικείμενο επίσκεψης κατά τη διάρκεια της επιθεώρησης, είναι ελεύθεροι να συζητήσουν τα πορίσματα σχετικά με τους χώρους της επιχείρησής τους με τις αρμόδιες αρχές μετά την ολοκλήρωση του ελέγχου.

Οι εκθέσεις σχετικά με τα πορίσματα της επιθεώρησης συντάσσονται γενικά στη γλώσσα, στην οποία ο επιθεωρητής εκτέλεσε την επιθεώρηση. Αυτό όχι μόνον χρησιμεύει στο να αντανακλά η έκθεση σωστά τα πορίσματα του επιθεωρητή, αλλά βοηθά στο να μειωθούν τυχόν καθυστερήσεις για την υποβολή της έρευνας στις αρχές του κράτους μέλους. Έγκειται στην αρμοδιότητα αυτών των αρχών να αποφασίσουν με ποιο τρόπο πρέπει να ενημερωθούν οι ιδιοκτήτες διαφόρων επιχειρήσεων που υποβλήθηκαν σε έλεγχο σχετικά με τα πορίσματα της επιθεώρησης.